Κοιμητήριο Brion

Ο οικογενειακός τάφος της οικογένειας Brion αποτελεί ένα σύνολο αρχιτεκτονικών κατασκευών - μνημείων, που ξεκίνησε το 1969 και ολοκληρώθηκε το 1978 από τον Ιταλό αρχιτέκτονα Carlo Scarpa. Βρίσκεται στην πόλη San Vito d' Altivole της Ιταλίας, συνιστά ένα από τα πλέον γνωστά έργα του αρχιτέκτονα και πραγματοποιήθηκε ύστερα από ιδιωτική πρωτοβουλία.  Συγκεκριμένα, χρηματοδοτήθηκε από την Onorina Brion, ύστερα από το θάνατο του συζύγου της (Giuseppe Brion), προκειμένου να αποτελέσει την "ύστατη κατοικία" τόσο του ίδιου, όσο και όλης της οικογένειας. 

Τα σχέδια του Scarpa λειτούργησαν επεκτατικά στην προϋπάρχουσα δομή του κοιμητηρίου της πόλης. Έτσι, ο υπάρχων τοίχος περιμετρικά του κοιμητηρίου, αξιοποιήθηκε για τον σχηματισμό του οικοπέδου που φιλοξενεί τα μνημεία και τη διαδρομή μεταξύ αυτών. Η κατασκευή παραπέμπει στο γράμμα L του λατινικού αλφαβήτου και περιλαμβάνει βασικές διακριτές περιοχές, όπως ο χώρος προσευχής-διαλογισμού, οι τάφοι του ζεύγους Brion, μια οικογενειακή ταφική περιοχή (το ταφικό συγκρότημα της υπόλοιπης οικογένειας) και ένα παρεκκλήσι.

Αρχιτεκτονική μορφή 
Το κοιμητήριο της οικογένειας Brion θεωρείται εξαιρετικό παράδειγμα σύγχρονης αρχιτεκτονικής, καθώς επιχειρεί να αναδείξει την υπαρξιακή εμπειρία και να δώσει στον επισκέπτη αναπαραστάσεις με ποικίλες μεταβάσεις και πλούσιους συμβολισμούς.  Η έμφαση του αρχιτέκτονα στις λεπτομέρειες είναι έκδηλη και ο τρόπος με τον οποίο διαχειρίζεται τα υλικά του παραπέμπει σε μία «ειλικρινή κατασκευή», την οποία και διακοσμεί με μικρής διάστασης εκφορικά συστήματα από το ίδιο υλικό, με σκοπό να προσδώσει περαιτέρω πληροφορίες για την υλικότητα του χώρου και την αίσθηση της κατεύθυνσης.  Αξίζει να αναφερθεί πως ο Scarpa επιθυμεί να καθοδηγήσει τον επισκέπτη ποικιλοτρόπως, ακόμα και με επιγραφές-προτροπές, σκόπιμα τοποθετημένες σε διάφορα σημεία της διαδρομής.  Η πνευματικότητα του χώρου εμπλουτίζεται χάρη στην ιδιαιτερότητα των επιλεγμένων υλικών (μέταλλα, σκυρόδεμα)  και την αξιοποίηση παραμέτρων όπως το χρώμα, οι φωτοσκιάσεις και η προσεκτικά επιλεγμένη απόσταση μεταξύ των διακριτών μερών της σύνθεσης (χαρακτηριστικά αναφέρεται, πως η θέση των τάφων του ζεύγους Brion είναι τέτοια, ώστε να είναι ορατοί και από τις δύο πλευρές του αρχιτεκτονικού περιβάλλοντος).

Μοτίβα και συμβολισμοί 
Μοτίβα από διαφορετικούς πολιτισμούς και θρησκείες συνδυάζονται αρμονικά, προσφέροντας ένα ταξίδι στο χρόνο και την ανθρώπινη ζωή και ύπαρξη. Ο ίδιος ο αρχιτέκτονας ανέφερε πως ο Ιαπωνικός πολιτισμός αποτέλεσε βασική πηγή έμπνευσης στο έργο του, ωστόσο, είναι εμφανείς και άλλες επιδράσεις, που αναδεικνύουν τον πολυπολιτισμικό χαρακτήρα του συγκεκριμένου μνημείου. Οι διαπλεκόμενοι κύκλοι (κινέζικης επιρροής) γαλάζιου και κόκκινου χρώματος, που εντοπίζονται στην είσοδο, συμβολίζουν τόσο την ένωση του άνδρα και της γυναίκας, όσο και συγκρουσιακές καταστάσεις, όπως η ζωή και ο θάνατος.  Χαρακτηριστικός θεωρείται και ο κήπος που διαμορφώθηκε, με τα κανάλια τρεχούμενου νερού να παραπέμπουν στα τέσσερα ποτάμια του Παραδείσου, σύμφωνα με το Κοράνι.

Παραπομπές 

 http://www.arch.utk.edu/Research_Outreach/scholarship/dodds_brion.pdf
 https://drum.lib.umd.edu/bitstream/handle/1903/13009/Black_umd_0117N_13339.pdf?sequence=1
 https://mspace.lib.umanitoba.ca/bitstream/handle/1993/22490/Lee_Diversity_and.pdf?sequence=1
 http://130.217.226.8/bitstream/handle/10652/1525/Nina%20Horvath%20MArch%20%28Prof%29.pdf?sequence=1&isAllowed=y
 https://vtechworks.lib.vt.edu/bitstream/handle/10919/78259/Nautiyal_D_T_2017.pdf?sequence=1&isAllowed=y
 https://www.researchgate.net/publication/35454032_Illumination_in_the_grave
 https://vtechworks.lib.vt.edu/bitstream/handle/10919/43874/book.pdf?sequence=1&isAllowed=y

Brion